Trelis/gawiki huggingface dataset:
Eagraíocht Idirnáisiúnta na gCaighdeán. Is comhlachas idirnáisiúnta í Eagraíocht Idirnáisiúnta na gCaighdeán nó "International Organization for Standardization" (ISO) le haghaidh socrú na gcaighdeán. Bunaíodh ar an 23 Feabhra 1947 í. Tá a ceanncheathrú lonnaithe i nGinéiv na hEilvéise. Tá eagraíochtaí náisiúnta ó 157 tír ina mbaill den eagraíocht.
An t-ainm.
Tagann an t-ainm ón bhfocal Gréigise "ίσος" ("isos"), a chiallaíonn "ionann". I mBéarla, is é "International Organization for Standardization" ainm iomlán an fhorais, agus i bhFraincis tugtar "Organisation internationale de normalisation" air. Béarla agus Fraincis an dá theanga oifigiúla atá aige, agus mar sin bheadh acrainmneacha difriúla ag an eagraíocht, IOS as Béarla agus OIN as Fraincis, dá mbeadh acrainm ar leith á úsáid acu. Roghnaigh bunaitheoirí na heagraíochta an t-ainm céanna "ISO" mar fhoirm ghearr uilíoch den ainm.
Corn Uí Bhroin. Is duais spóirt Éireannach é Corn Uí Bhroin (Béarla: "O'Byrne Cup") i bPeil Ghaelach. Is é Cumann Lúthchleas Gael a eagraíonn an comórtas. Imrítear na cluichí gach bliain i mí Eanáir. Bhain an Lú an comórtas is déanaí in éadan DCU leis an scór 1-17 go 1-10.
Tá an corn ainmnithe in ómós do Matt O'Byrne, iar-oifigeach club le Cill Mhantáin.
Sciath Uí Bhroin.
Imríonn na foirne a chailleann sa chéad bhabhta de chorn Uí Bhroin sa chomórtas seo. Tosaíodh Sciath Uí Bhroin i 2006.
Cogadh Saoirse na hAilgéire. Ba cheann de na cogaí díchóilínithe ba thábhachtaí agus ba chasta é Cogadh Saoirse na hAilgéire (1954–62). Ní raibh na Francaigh cinnte céard le déanamh san Ailgéir sa tréimhse seo. Bhí thart ar mhilliúin coilíneach Eorpach ina gcónaí san Ailgéir. Bhí an t-achrann chomh dona sin gur bheag nach raibh cogadh cathartha sa bhFrainc dá bharr.
Bhí na Harkis (dílseoirí Moslamacha Arab-Ailgéaracha) i gcoinne an FLN (Fronta Náisiúnta Fuascailte), Gluaiseacht Náisiúnta na hAilgéire (MNA), le tacaíocht ón bPáirtí Cumannach Francach agus Páirtí Cumannach na hAilgéire. Ag an am chéile, bhí na "Pieds-Noirs" (na hAilgéir-Eorpaigh) ina liobrálaigh (Eorpaigh-Ailgéirigh), le roinnt Arab-Ailgéirigh, a bhí i bhfabhar an neamhspleáchais. 
Tá an cogadh tábhachtach ó thaobh 
Cúlra.
I dtús na 1950idí, rinne an Fhrainc iarracht Vítneam a ath-thógaint. Ach theip uirthi agus cuireadh tús leis an gCéad Chogadh Ind-Síneach. Chaill na Francaigh an cogadh sin ag Cath Dien Bien Phu sa bhliain 1954. Díreach ina dhiaidh sin, bhris Cogadh Saoirse na hAilgéire amach san Ailgéir.
1954.
Sa bhliain 1954, bhí an Ailgéir fós measta mar chuid "inmheánach" den Fhrainc. 
I Mí na Samhna 1954, i rith an Toussaint Rouge (Samhain na Fola), thit rialtas na Fraince as a chéile (an Ceathrú Poblacht a bhí i réim). Faoi ordaithe rialtas Guy Mollet (SFIO nó Sóisialach), thosaigh arm na Fraince feachtas "síothú" san Ailgéir. Chas an "oibríocht Ordaithe Poiblí" go tapa i gcogadh iomlán.
Bhí na hAilgéaraigh i dtús báire i bhfabhar na síochána, ag díriú i gcomhair an neamhspleáchais iomláin. Scoilt an Fhrainc de bharr cúrsaí san "Ailgéir Fhrancach" (l'Algérie Française), caomhnú an rialtas, agus ghlacadh le idirbheartaíocht agus stádas idir Rialtas Dúchais agus iomlánú i bPoblacht na Fraince. 
1956.
Tharla an ghéarchéim Shuais (Suez) sa bhliain 1956, idirghabháil mhíleata mhí-ámharach. Mar leithscéal, dúirt rialtas na Fraince go raibh an tUachtarán Nasser ag tabhairt cabhrach don FLN. Ach eachtra mhíleata mhí-ámharach a bhí ann. Lagaigh an géarchéim seo an Fhrainc agus an Ríocht Aontaithe ar thaobh idirnáisiúnta.
1958.
Sa bhliain 1958, thit an rialtas. Díscaoileadh an Ceathrú Poblacht agus bunaíodh Cúigiú Poblacht na Fraince, le huachtarán láidir, Charles de Gaulle, Bealtaine 1958. Bhí sé in ann an tír a choimeád le chéile fad is bhí sé ag iarraidh deireadh a chur leis an gcogadh. 
Fuair de Gaulle níos mó cumhachtaí mar Uachtarán. Cheap arm na Fraince go mbeadh de Gaulle in ann an Ailgéir a choimeád sa Chomhphobal Francach, ina raibh coilíneachtaí eile na Fraince. Ach diaidh ar ndiaidh, bhí de Gaulle ag claonadh do neamhspleáchas don Ailgéir.
1962.
Ar 18 Márta 1962, síníodh Comhaontú Évian, conradh síochána a chuir deireadh leis an gcogadh idir Arm na Fraince agus an FLN, gluaiseacht na saoirse, san Ailgéir. Fógraíodh sos comhraic ina measc siúd a bhí i mbun cogaíochta, a tháinig i bhfeidhm an lá dár gcionn, an 19 Márta.
Chaith na hAilgéaraigh mar sin díobh cuing an choilíneachais.
Conradh na Talún. Eagraíocht pholaitiúil ab ea Conradh na Talún (Béarla: "Irish National Land League") a bhí gníomhach in Éirinn san 19ú haois. Bhíodh an Conradh ag iarraidh cabhair a thabhairt do na feirmeoirí tionóntacha sa tír. An phríomhaidhm a bhí aige ná deireadh a chuir leis na Tiarnaí Talún agus an talamh a thabhairt do na feirmeoirí a bhí ag déanamh na hoibre dóibh. 
Ar an 20 Aibreán, 1879, bhí ollchruinniú ar siúl i mBaile na hÉireann in aice le Clár Clainne Mhuiris, i gContae Mhaigh Eo. Deirtear go raibh suas le 20,000 duine i láthair. Tar éis an chruinniú seo, bunaíodh conradh talún áitiúil chun cíosanna a ísliú, go háirithe i Maigh Eo agus i gCúige Chonnacht.
Bunú an Chonartha.
Bunaíodh "Conradh Talún Náisiúnta na hÉireann" i gCaisleán an Bharraigh ag an Óstán Impiriúil, ar an 21 Deireadh Fómhair 1879. Roghnaíodh Charles Stewart Parnell mar uachtarán, agus Mícheál Dáibhéad, A.J. Kettle agus Thomas Brennan ina rúnaithe. Feachtasóir tábhachtach eile ab ea John Dillon.
Na príomhaidhmeanna a bhí luaite i rúin an chruinniú ná:
Thaistil baill den chonradh go dtí Stáit Aontaithe Mheiriceá chun airgead a bhailiú, Charles Stewart Parnell, John Dillon, Mícheál Dáibhéad, ina measc. Bunaíodh brainsí den chonradh in Albain chomh maith.
Cogadh na Talún.
Troideadh Cogadh na Talún idir na blianta 1880 agus 1892, agus an Conradh ag iarraidh "na trí F-anna" mar a thugtaí orthu as Béarla a bhaint amach: Cíos Cothrom, Ceart Díol agus Cinnteacht Seilbhe, rud a bhí éilithe don chéad uair ag Léig Chearta na dTionóntaí sa bhliain 1850. 
Roghnóidh an Chonradh cíos cothrom agus spreag a thabhairt chuig a chuid baill an praghas chuir os chomhair Tiarna Talún. Dá má rud é gur dhiúltóidh an Tiarna Talún, íochfadh an tionónta an cíos chuidigh an chonradh agus ni bhfaigheadh an Tiarna Talún aon airgid.
Sampla amháin ná an canóin Ulick Burke, baill den Eaglais Chaitliceach, ar deireadh ísligh sé a chuid cíosanna 25%. Ach bhí tiarnaí Talúin a throid in aghaidh na bearta seo agus bhí dúnmharú ar an dá taobhanna. Go ginearálta bhí Constáblacht Ríoga na hÉireann ar taobh na Tiarnaí Talún. Ar dtús báire ní raibh aon fadhbanna reiligiún le chruinnithe an chonradh ar siúl i Lóistín Oráiste, ach chuireadh stop le seo, nuair a chuaigh na Tiarnaí Talúin i bhfeidhm ar an tOrd Oráisteach.
Nuair a bhí an eachtra seo thart, chuir Parnell tús le Léig Náisiúnta na hÉireann, a bhí bunaithe air.
Le cúpla deichnúra i ndiaidh bunú an chonradh, de bharr tionchar fír cosúil le William O'Brien, bhí feabhas ar an saol d'fheirmeoirí, agus go háirithe i ndiaidh Acht an Lucht oibre 1906 agus 1911, bhí an talamh i láimhe na fheirmeoirí beaga in ionad na Tiarnaí Talamh lena lán talamh.
Hipearnasc. Is éard is hipearnasc (nó "nasc") ann ná tagairt ar leathanach gréasáin do phíosa eolais eile. Nuair a chliceáiltear ar hipearnasc, osclaítear an píosa eolais eile i bhfuinneog nua nó thar an leathanach a bhí á léamh agat. 
Déanann hipearnasc tagairt don URL don phíosa eolais sin.
Go hiondúil léirítear hipearnasc i mbealach ar leith ar an leathanach gréasáin ionas go n-aithneoidh an léitheoir gur hipearnasc atá ann. 
Mar shampla, cuirtear líne faoi fhocal nó úsáidtear dath nó pictiúr ar leith. Is minic a bhíonn roghchlár ag láithreán gréasáin in áit faoi leith ar gach leathanach ionas go mbeidh sé éasca ag an úsáideoir nascleanúint a dhéanamh tríd an láithreán. 
Go hiondúil, léirítear hipearnasc ar an Vicipéid le cló gorm (gan líne faoi).
Paicéad. Glaoitear paicéad (nó amanna fráma) ar phíosa sonraí a sheoltar thar líonra ríomhairí. Níl sé éifeachtach seicheamh fada giotáin a aistriú in aon aistear thar líonra. D'fhéadfadh trasnaíocht nó fabht cuir isteach ar an aistriú agus bheadh gá an seicheamh a athsheoladh. Leis seo a sheachaint, déantar na sonraí a bhriseadh suas ina bpíosaí beaga ar a dtugtar paicéid.
Inneachair na bPaicéad.
Bíonn paicéid cúpla cileabheart ar fhad go hiondúil – braitheann sé seo ar an gcineál líonra agus an cineál prótacal atá in úsáid. Déantar na paicéid a sheoladh ceann i ndiaidh a chéile thar an líonra. Go hiondúil, bíonn paicéad comhdhéanta de trí chuid: an ceanntásc, na sonraí agus an buntásc. Coinnítear eolas riaracháin sa cheanntásc agus sa bhuntásc ar nós:
Dearbhú.
Seoltar paicéad speisialta - admháil ("ACK/acknowledge") ar ais chuig an seoltóir le haghaidh na bpaicéad a thagann slán. Seoltar paicéad speisialta - admháil dhiúltach ("NAK /not acknowledge") le haghaidh na bpaicéad nach dtagann slán nó nach tagann in aon chor. Caithfear na paicéid nach dtagann slán a athsheoladh. Cuirtear é seo i bhfeidhm i mbealaí éagsúla ag brath ar an líonra atá in úsáid, ach i bprionsabal oibríonn gach líonra sa tslí seo.
Cosúlachtaí le Cártaí Poist.
Cuirtear béim go minic ar na cosúlachtaí idir paicéid agus cártaí poist:
Seán Diolún. Ba pholaiteoir náisiúnach Éireannach é Seán Diolún (Béarla: "John Dillon") (4 Meán Fómhair, 1851 - 4 Lúnasa, 1927), a bhí gníomhach sa ghluaiseacht a bhí ag iarraidh Rialtas Dúchais a bhaint amach in Éirinn. 
Mac leis an scríbhneoir Seán de Bláca Diolún (John Blake Dillon), bhí Seán Diolún ina bhall de Conradh na Talún. Ghlac sé páirt i gCogadh na Talún sna 1880idí nuair a bhí sé óg. 
Níos déanaí, bhí Diolún ina cheannaire ar Pháirtí Parlaiminteach na hÉireann idir na blianta 1892 agus 1900, agus arís sa bhliain 1918 tar éis bás Sheáin Mhic Réamainn.
Chaill Diolún agus a pháirtí a lán tacaíocht tar éis Éirí Amach na Cásca sa bhliain 1916, agus chuir fás Shinn Féin i rith an tréimhse seo deireadh leo. 
Chuaigh a mhac Seámus Diolún isteach sa pholaitíocht freisin.
Séamus Diolún. Polaiteoir Éireannach ab ea Séamus Maitiú Diolún (Béarla: "James Matthew Dillon") (16 Meán Fómhair, 1902 - 10 Feabhra, 1986). Mac le Seán Diolún a bhí ann. Bhí sé ina cheannaire ar Fine Gael idir na blianta 1959 agus 1965, cé gur caitheadh amach ón pháirtí é sa bhliain 1942. D'fhan sé ina Theachta Dála sa Dháil suas go dtí an bhliain 1969, nuair a d'éirigh sé as an phost.
Teanga ríomhaireachta. Is téarma níos ginearálta é teanga ríomhaireachta ná an téarma coitianta teanga ríomhchlárúcháin. Is fo-thacar iad na teangacha ríomhchlárúcháin de na teangacha ríomhaireachta, cosúil le saghsanna eile teangacha. 
Mar shampla, is teanga mharcála é HTML agus teanga ríomhaireachta, ach ní bhreathnaítear air go traidisiúnta mar theanga ríomhchlárúcháin.
Roinntear na teangacha ríomhaireachta go bunúsach in dhá ghrúpa: teanga ardleibhéil agus teanga íseal-leibhéil. 
Stair.
Tá 4 ghlúin de theangacha ríomhaireachta ann:
Le haghaidh stair agus tacsanomaíocht féach ar Chicipléid na dTeangacha Ríomhchlárúcháin.
Samplaí.
I measc na dteangacha ríomhaireachta tá:
Eisleben. Cathair in aice le sliabhraon Harz i Sachsen-Anhalt sa Ghearmáin is ea Eisleben. Is gnách "Lutherstadt Eisleben" a thabhairt ar an áit - is é sin, "Eisleben - cathair Liútair", ó d'fhág an leasaitheoir creidimh Máirtín Liútar a shliocht ar an gcathair lá a shaoil. Sa bhliain 1996, d'aicmigh Eagraíocht Oideachais, Eolaíochta agus Chultúir na Náisiún Aontaithe (UNESCO) iomlán na cathrach mar chuid d'oidhreacht chultúrtha an domhain, de bharr na bainte atá aici le Liútar. Bhí 24,100 duine ina gcónaí in Eisleben i ndeireadh na bliana 2006.
Raidió Idirlíon. Is líon-chraoltóir lán-Ghaeilge é Raidió Idirlíon. Bunaíodh é chun an Ghaeilge agus ceol Éireannach a chur chun cinn.
Tá Raidió Idirlíon lonnaithe i mBrí Chualann, nó Bré, Contae Chill Mhantáin, Éire.
I mí Márta 2007, ainmníodh é mar chuid de na Barr Cúig suíomh Gaeilge is fearr le Foinse.
Líonra ríomhaireachta. Séard is líonra ríomhairí ann ná bailiúchán de ríomhairí atá ceangailte i mbealach a ligeann dóibh sonraí agus acmhainní a roinnt. 
Catagóirí Líonraí.
Tá dhá phríomhchineál líonra ríomhairí ann:
Na Comhpháirteanna.
Bíonn na comhpháirteanna seo a leanas ar líonra ríomhairí ar bith:
Óstaigh.
Úsáidtear an téarma óstach (nó amanna nód) go minic le haghaidh ríomhaire atá ceangailte le líonra. Bíonn crua-earraí cumarsáide ag teastáil leis an óstach a cheangal leis an líonra (m.sh. cárta líonra agus cábla líonra). Bíonn crua-earraí eile in úsáid leis an líonra ar fad a cheangal le chéile (m.sh., moil, lasca, ródairí, srl.). Bíonn bogearraí cumarsáide ag teastáil ar an óstach freisin. Is minic a bhíonn siad seo mar chuid den chóras oibriúcháin. Bíonn seoladh uathúil ag gach óstach ionas gur féidir iad a aithint óna chéile ar an líonra.
An cainéal cumarsáide.
Bíonn an cainéal cumarsáide bunaithe ar mheán fisiceach éigin. Déantar na sonraí a aistriú ina ngiotáin ar an gcainéal seo. Tá trí phríomhchineál meáin ann:
Carna. Is sráidbhaile é Carna atá suite in Iorras Aithneach i nGaeltacht Chonamara, Contae na Gaillimhe, timpeall ar 50 ciliméadar siar ó Chathair na Gaillimhe. Tá traidisiún láidir amhránaíochta, ceoil, damhsa Gaelach agus bádóireachta fite fuaite i gcultúr ársa an cheantair. 
Tá eaglais Luath-Chríostaí le feiceáil ar Oileán Mhic Dara. Bíonn oilithreacht agus rás bád ar siúl ann gach bliain. Tá gallán le feiceáil ag Loch na Scainimhe.
Tá roinnt oileáin an-ghar don chósta sa cheantar seo. Ina measc tá Fínis, Maínis, Bior Beag agus Bior Mór. 
Daoine cáiliúla.
B'as Carna don bheirt fhonnadóirí cáiliúla Seosamh Ó hÉanaí (nó Joe Éinniú mar a thugtaí air freisin) agus Sorcha Ní Ghuairim (a bhí ina bean léinn freisin). Bhí cónaí ar an seanchaí Éamon a Búrc i gCarna freisin. Is i gCarna freisin, a bhailigh Seán Mac Giollarnáth, an bailitheoir béaloidis, an-chuid scéalta agus amhráin. Is ann a bhí cónaí ar Dhara Bán Mac Donnchadha, an t-amhránaí sean-nóis, chomh maith.
Ollscoil.
Tá dhá ionad ag Ollscoil na hÉireann, Gaillimh i gCarna:
Stair.
I Lúnasa 2017, bhí suíomh idirlín faoi stair Loch Conaortha in Iorras Aithneach i gConamara curtha i dtoll a chéile ag coiste áitiúil.  Bhí imní ar lucht an choiste faoin laghdú mór atá tagtha ar an daonra i Loch Conaortha le blianta agus iad ag iarraidh go gcoinneofaí cuimhne ar na daoine agus ar na nósanna a bhí ann san aimsir a caitheadh.
I measc an ábhair atá le feiceáil ar an suíomh, tá léarscáil de na garraithe, na fothraigh, na cnoic agus na háiteanna a mbíodh stileanna poitín. Tá cur síos ann ar shlí mhaireachtála na ndaoine srl.
Fí. Is é fí (Φ ina cheannlitir, φ ina litir bheag) an 21ú litir san aibítir Ghréagach. Ní de shliocht díreach na litreach Féinící é fí. Sa Shean-Ghréigis fuaimníodh mar /pʰ/ é, agus i gcóras na n-uimhreacha Gréagacha, bhíodh an luach 500 air. Sa Nua-Ghréigis fuaimnítear mar /f/ é.
Níl bunús ag aon an litir Rómhánach ann (Tagann an litir F ó "digáma"). Tá bunús ag an litir Choireallach Ф sa litir fí.
Sa matamaitice tá an luach φ = 1.618... ag an litir. Is é an cóimheas órga.
XML. Is teanga mharcála ilfheidhmeach í Teanga Mharcála Inbhreisithe nó XML (ón mBéarla "eXtensible Markup Language"). Is fo-thacar simplithe í den Teanga Chaighdeánach Mharcála Ghinearálaithe nó "SGML". Dearadh í le go mbeadh sí réasúnta soléite do dhuine.
Béarla na hAlban. Is é Béarla na hAlban nó an Béarla Albanach an cineál Béarla a shaothraítear go hoifigiúil in Albain. Ba chóir gan é a thógáil in ainriocht na hAlbainise, ar a ndearctar mar theanga ar leith, cé nach bhfuil aici ach ról na canúna i sochaí na hAlban. Maidir leis an mBéarla a chleachtaítear in Albain, is ionann, beagnach, é agus Béarla caighdeánaithe na Bainríona, cé go n-úsáidtear focail áitiúla - téarmaí dlí agus focail iasachta ón Albainis - go minic sna meáin chumarsáide in Albain.
Focail tipiciúla Albanacha iad "outwith" (in áit "outside"), "pinkie" a chiallaíonn "an mhéar bheag", "wee" in áit "tiny" sa chiall "beag bídeach". Sampla de na téarmaí dlí nach n-úsáidtear ach in Albain is ea é "proven" (in áit "proved") san abairtín "not proven".
Giotán. Is é an giotán ("bit" i mBéarla) an t-aonad is lú stórais ar an ríomhaire. Is féidir 2 luach a stóráil in aon ghiotán amháin: 0 nó 1. Ní féidir aon rud fiúntach a stóráil in aonad nach nglacann le níos mó ná dhá luach. Dá bhrí sin, bailítear giotáin le chéile ina n-aonaid níos mó le gur féidir níos mó luachanna a stóráil iontu. Is é an beart an bailiúchán giotán is coitianta. Tá 8 ngiotán in aon bheart amháin.
Seán Mac Réamoinn. Ba iriseoir agus craoltóir raidió Éireannach é Seán Mac Réamoinn (1921 - 17 Eanáir 2007). 
Luathshaol.
Rugadh i mBirmingham Shasana é i 1921, mac le Wilhelmena Bruen as Sligeach agus James Redmond as Buaile Mhaodhóg i Loch Garman. Saolaíodh agus básaíodh beirt chlainne eile i rith na heipidéime fliú na bliana 1918-1920, i ndiaidh an Chogaidh Mhóir. 
Bhog an teaghlach ar ais go hÉirinn agus Seán dhá bhliain d'aois, go Baile Átha Cliath, Cluain Meala, agus ansin cathair na Gaillimhe ar deireadh. D'fhreastail Seán ar scoil i gColáiste Iognáid, scoil lán Ghaelach na nÍosánach. 
Rinne sé staidéar ar Ghaeilge is ar Fhraincis i gColáiste na hOllscoile Gaillimh, áit ar bhain sé céim mháistreachta amach sa Ghaeilge. Bhí sé gníomhach i gcumann drámaíochta na hollscoile agus i dTaibhdhearc na Gaillimhe.
Chaith Mac Réamoinn seal i Roinn Gnóthaí Eachtracha i mBaile Átha Cliath i lár na 1940í 
Craoltóir.
I 1947 fuair Mac Réamoinn post mar Oifigeach Craolta sheachtraigh i Raidió Éireann, ag taistil na tíre lena chomhghleacaí Séamus Ennis ag taifeadadh ceoil traidisiúnta. 
Ba thuairisceoir ón Róimh é ar Dhara Comhairle na Vatacáine sna 1960í. 
Ceapadh Mac Réamoinn ina Cheannasaí Clár Raidió i 1974 agus ina dhiaidh sin ina stiúrthóir ar Ghnóthaí Eachtracha RTÉ. Bhí ailt á scríobh aige san Irish Times ("Tuarascáil"), i Scéala Éireann ("An Mhuintir s'Againne") agus in irisí éagsúla. 
Bhí Mac Réamoinn páirteach i mbunú Chumann Merriman agus ghlac sé páirt sna scoileanna Samhraidh is Geimhridh ar feadh na mblianta. 
Bhí Gàidhlig agus Breatnais aige agus fuair sé ard ghradam ag an Eisteddfod. 
Bhásaigh Mac Réamoinn in Ospidéal Ollscoile Naomh Uinseann i mBaile Átha Cliath ar an 17ú Eanáir 2007.
Unicode. Is córas stórála sonraí agus caighdeán i dtionscal na ríomhaireachta é Unicode. Úsáidtear dhá bheart le haghaidh carachtair a stóráil. Tá an córas seo ag teacht i gcomharbacht, nach mór, ar ASCII. Is féidir 65,536 luach éagsúil a stóráil in dhá bheart. Ciallaíonn sé seo gur féidir na carachtair ar fad in aibítrí an domhain a stóráil tríd an gcóras Unicode. Cuireadh an caighdeán i bhfeidhm i dteicneolaíochtaí nua ar nós XML, Java agus córais oibriúcháin nua-aimseartha.
Tugann Unicode sainmhíniú ar dhá mhodh mapála:
Láraonad próiseála. Is é an láraonad próiseála (LAP) (Béarla: "Central Processing Unit", giorrúchán: "CPU") an chuid d'aon ríomhaire a dhéanann gnó na "hinchinne" istigh ansin. Tugtar "próiseálaí" ar an láraonad próiseála freisin ("processor" an téarma Béarla). Is é an láraonad próiseála a láimhsíonn na sonraí de réir na dtreorach atá leagtha amach sa ríomhchlár. Is minic a thagraítear d'ainm an phróiseálaí lena mhíniú cén cineál ríomhaire atá ann - cineál próiseálaí é "Pentium 4", mar shampla. Ar luas an phróiseálaí a thomhaistear éifeachtúlacht an láraonaid. Is é an heirts (Hz) aonad an luais, sin nó an meigiheirts (MHz, aon mhilliún heirts) nó an gigiheirts (GHz, nó míle milliún heirts).
Is é an láraonad próiseála a dhéanann an ríomhaire in-ríomhchláraithe, agus is cuid riachtanach é d'aon ríomhaire, sean nó nua - chomh riachtanach leis an stóras príomhúil agus na háiseanna ionchuir agus aschuir. Má tá comhábhair an láraonaid priontáilte ar aon chlár amháin, mar chiorcad comhtháite, deirtear gur micreaphróiseálaí atá ann. Ó lár na seachtóidí ar aghaidh, thosaigh na ríomhairí ag éirí chomh héifeachtúil agus nach raibh sé ciallmhar a thuilleadh aon dearadh eile a úsáid le haghaidh láraonad próiseála ach na micreaphróiseálaithe. 
Meaisín loighce é an láraonad próiseála atá in ann ríomhchláir a rith. De réir an tsainmhínithe seo, bhí láraonad próiseála i ngach ríomhaire, fiú sular tháinig an téarma féin "láraonad próiseála" in úsáid sa tionsclaíocht ríomhaireachta i dtús na seascaidí. Is iomaí craiceann a chuir na láraonaid phróiseála díobh san idirlinn, ach is í an úsáid chéanna a bhaintear astu i gcónaí.
Ar dtús, ba nós gach láraonad próiseála a dhearadh mar chuid den ríomhaire iomlán, agus dearadh gach ceann acu go hindibhidiúil. Bhí sé costasach, ar ndóigh, agus lenár linn, tháinig olltáirgeadh na bpróiseálaithe caighdeánaithe in áit an dearaidh indibhidiúil seo. Thosaigh an fhorbairt seo le teacht na dtrasraitheoirí, agus tháinig tuilleadh luais air nuair a priontáladh an chéad chiorcad comhtháite ar chlár ciorcaid. Anois, is féidir próiseálaithe a tháirgeadh nach bhfuil ach cúpla milliméadar ar fad is ar leithead. De bharr an mhionadúcháin agus an chaighdeánúcháin seo, úsáidtear próiseálaithe digiteacha ina lán gléas eile seachas ríomhairí amháin: is féidir teacht ar mhicreaphróiseálaithe leabaithe i ngluaisteáin, i ngutháin phóca, agus, fiú, i mbréagáin do na páistí.
Riobárd Bartún. Bá dhlíodóir, státaire agus feirmeoir Éireannach é Riobárd Childers Bartún (1881 - 10 Lúnasa, 1975), nó Robert Childers Barton as Béarla. 
Rugadh Riobárd Bartún do theaghlach a bhí go maith as i gContae Chill Mhantáin. Fuair sé a chuid oideachais i Rugby School, Warwickshire, i Sasana, ansin i Christ Church, Oxford agus sa Royal Agricultural College in Gloucestershire.
Thacaigh an Bartúnach le Rialtas Dúchais agus chuaigh sé isteach in Oglaigh na hÉireann i 1913. Nuair a bhris an Chéad Chogadh Domhanda amach liostáil sé i bhFiúsailéirí Ríoga Bhaile Átha Cliath agus bhí sé i mbun seirbhise i mBaile Átha Cliath le linn d'Éiri Amach na Cásca a bheith á chur faoi chois. Ina dhiaidh sin d'éirigh sé as an arm agus chuaigh sé ag plé leis an bpolaitíocht scarúnaíoch. Toghadh é ina Fheisire neamhfhreastail do Shinn Féin le haghaidh Cill Mhantáin Thiar i dtoghchán mhí na Nollag 1918 agus ghlac sé a shuíochán mar Theachta Dála sa chéad Dáil Éireann, áit ar ceapadh é ina aire talmhaíochta.
Col ceathrair le Robert Erskine Childers ab ea é, a bhí i measc na daoine a shínigh an Conradh Angla-Éireannach sa bhliain 1921.
Jane Austen. Úrscéalaí Sasanach ab ea Jane Austen (16 Nollaig 1775 – 18 Iúil 1817). I measc na scéalta is cáiliúla a scríobh sí tá "Pride and Prejudice", "Sense and Sensibility", agus "Emma". Duine de na húdair is tábhachtaí sa naoú haois déag ab ea í dar le roinnt.
Douglas Adams. Scríbhneoir Sasanach ab ea Douglas Noël Adams (11 Márta 1952 – 11 Bealtaine 2001). B'aisteoir raidió agus ceoltóir amaitéarach é freisin.
Tá clú agus cáil air mar gheall ar an tsraith "". Thosaigh an tsraith ar an raidió, ach bunaíodh cúig leabhar, sraith theilifíse, cluiche ríomhaire agus scannán air. Bhí a stíl féin go paiteanta aige mar údar, acmhainn mhaith grinn ann agus lán le diabhlaíocht.
Chomh maith le ', scríobh Douglas Adams trí scéal ón gclár ficsean eolaíochta '. Scríobh sé úrscéalta Dirk Gently freisin. 
Bhí cáil air freisin mar gníomhaí timpeallachta.
Fuair sé bás sa bhliain 2001 (taom croí) agus é 49 bliain d'aois.
Éamonn Ó Dúgáin. Polaiteoir, dlíodóir agus náisiúnaí Éireannach ab ea Éamonn Ó Dúgáin (1874 - 6 Meitheamh, 1936), nó "Eamonn S. Duggan" mar a ghlaoitear air as Béarla. Bhí sé ina bhall den pháirtí Éireannach Sinn Féin agus Cumann na nGaedheal níos déanaí.
Saol.
B'as Contae na Mí é Ó Dúgáin. 
Throid an Dúgánach le linn Éirí Amach na Cásca sa bhliain 1916. Cuireadh faoi ghlas é, ach ligeadh saor é sa bhliain 1917 agus chuaigh sé díreach isteach san IRB. 
Toghadh é ina Theachta Dála sa Chéad Dáil sa bhliain 1919. 
Bhí an Dúgánach i measc na daoine a shínigh an Conradh Angla-Éireannach sa bhliain 1921. 
Rinneadh Aire Gnóthaí Baile de i rialtas an tSaorstáit nua. Chaith sé tréimhse ina rúnaí don Aire Cosanta agus an Choiste Fheidhmiúcháin. 
D'fhan Ó Dúgáin amach as an olltoghchán sa bhliain 1933, ach d'éirigh sé ina sheanadóir i Seanad Éireann. B'é Ó Dugain an Seanadóir deireanach a ghlac an mionn dílseachta don Rí sa bhliain 1933 agus é ag dul isteach san Oireachtas. 
Fuair an Dúgánach bás gan choinne le linn shlógadh Fhine Gael i halla an bhaile, Dún Laoghaire, Baile Átha Cliath sa bhliain 1936.